Worcester F 80 Distinctiones

282 Unum

Unum. In uno notatur coniuncto siue conglutinatio deliciosa, Psal. [132:1]: *Ecce quam bonum et quam jucundum, habitare fratres in unum*.

¶ Est enim in natura et in arte. Nam quamdiu res est vna saluatur et subsistit. Sed quando diuiditur corumpitur. Inde est quod apud theologos numerus binarius censetur infamis eo quod primus recedit ab vnitate.

¶ Et Philosophus dicit, quod omnis virtus vnita forcior est seipsa dispensa. Exemplum est de candela accensa que si singularis fuerit facile extinguitur. Sed non sic si cum pleribus viuatur. Sic auis vnica facilius capitur a miluo et cicius expungnatur quam auium turma. Eccle 4[:9]: *Melius est duos esse simul quam unum*. Item ibidem [4:10]: *Ve soli.* Nam plures in bono congregati et vnanimes effecti, incedunt securius, resistunt forcius, conuiuunt iocundius. Nam vnanimitas facit homines victores, sicut econtra dissencio facit homines deuictos. Exemplum de patre habente septem filios, qui aliquanto morturus iussit septem baculos afferri coram filiis suis et dixit vni ut frangeret vnum, et fregit leuiter. Et dixit iterum vt frangeret duos baculos et fregit sed difficilius. Sed dixit vt frangeret tres simul, sed non potuit. Ita, inquit, erit de vobis dummodo vnanimes fueritis vix prevalebit contra vos. Hoc autem intelligatur de vnanimitate bonorum quia vnitas malorum noxia est, et ideo scindenda est secundum Gregorium, 33 *Moralium*, vbi dicitur, si solet esse noxium si vni-

/fol. 324vb/

tas desit bonis. Ita perniciosum est si non desit malis. Peruersos quippe vnitas corroboret, dum concordat, et tanto magis sunt incorrigibiles quanto magis unanimes. Sed recolant tales quid accidit, Num. 16[:16] illi congregationem. Psal. [105:17]: *Aperta est terra, et* conglutivit *Dathan,* etc.

¶ Exemplum est de mari rubio per quod mali quandoque designatur quod dum vnicum fuit filiis Israel ad terram promissam. Proficissentibus obfuit, sed quando diuisum est, iter meabile prebuit. Nisi enim ait Gregorius, vnitas malorum noxia fuisset, nequaquam diuina prouidencia linguas superbientium in construccione turris Babilonice, in tantam diuersitatem dissipasset. Mala est ergo vnitas malorum sed bona bonorum, et hoc non solum in politicis et religiosis congregacionibus vbi bona vnitas siue vnanimitas non solum resultat quando inferior obedit suo superiori humiliter, sed etiam quando superior condescendit suo inferiori rationabiliter. Exemplum est de miscibilibus in mixto. Quando enim duo diuersi liquores siue metalla debent[[1]](#footnote-1) vere vniri seu commisceri, requiritur quod vtrumque miscibilium relinquat aliquid de sua actiuitate et suo commiscibili condescendat.

¶ Exemplum est in cithara vbi corde proporcionaliter extense[[2]](#footnote-2) suauem reddunt sonum, sed si distemperetur nequaquam. Item, ad hoc quod lamina auri attenuata bene viuatur. Cum lamina argenti oportet quod a tribus caueatur, ab humore, a puluere, et a vento. Sic ad hoc quod humana voluntas debeat vniri cum diuina et econtro oportet quod caueatur a tribus. Que sunt in mundo, secundum canonica [1] Joan. [2:16]: A *concupiscentia carnis*, quo ad humorem, a *concupiscentia oculorum*, quo ad puluerem, a *superbia vitae*, quo ad uentum. Item, secundum Gregorium in *Homilia*, inter malos et capita eorum diabolum, tanta est conformitas et connexio quod aliquando membra appellantur nomine capitis, ut Joan. 6[:71]: *Unus ex vobis diabolus est*. Aliquando caput nomine membri sicut Matt. 13[:28]: *Inimicus homo hoc fecit*, id est, diabolus. Simili medio inter bonos et caput eorum, scilicet, Christum. Secundum Augustinum, tanta est vnitas quod aliquando membra vocantur nomine capitis et in Psal. [104:15]: *Nolite tangere christos meos*. Aliquando caput

/fol. 325ra/

assumit personam membrorum, Act. 9[:4]: *Saule, quid me persequeris*? Item, secundum Philosophum, vnum in substantia facit illud vnum in quantitate, facit equale vnum in qualitate facit simile.

1. debent ] *add*. ~~esse~~ F 80. [↑](#footnote-ref-1)
2. extense ] Lambeth, F 128 *corr.* contense F 80. [↑](#footnote-ref-2)